ოსკარის 82-ე დაჯილდოება
ოსკარის 82-ე დაჯილდოების ცერემონია — საუკეთესო ფილმებისა და კინოხელოვანების რიგით 82-ე დაჯილდოება კინემატოგრაფიულ ხელოვნებათა და მეცნიერებათა აკადემიის პრემიით. ცერემონია გაიმართა 2010 წლის 7 მარტს და მასში მონაწილეობა მიიღეს 2009 წელს გამოსულმა საუკეთესო ფილმებმა. დაჯილდოება ჩვეულებისამებრ გაიმართა კოდაკის თეატრში, ჰოლივუდი, ლოს-ანჯელესი. ოსკარის დაჯილდოება როგორც წესი, თებერვალში იმართება, თუმცა იმ პერიოდში მიმდინარე ზამთრის ოლიმპიური თამაშების გამო 82-ე დაჯილდოებამ მარტის პირველ ნახევრისკენ გადაიწია. ოსკარის დაჯილდოებას აშშ-ში გადასცემდა ABC. შოუს მასპინძლები იყვნენ ალეკ ბოლდუინი და სტივ მარტინი. მარტინი ამ ამპლუაში რიგით მესამედ მოგვევლინა. ის მასპინძლობდა 73-ე და 75-ე დაჯილდოებებსაც. ბოლდუინმა კი პირველად უმასპინძლა ოსკარის დაჯილდოების ცერემონიას. აღსანიშნავია, რომ ეს იყო პირველი შემთხვევა 59-ე ცერემონიის შემდეგ, როდესაც დაჯილდოებას რამდენიმე მასპინძელი ჰყავდა. 2009 წლის 24 ივნისს სიდ გენისმა პრეს-კონფერენციაზე გამოაცხადა, რომ 82-ე ცერემონიაზე საუკეთესო ფილმის კატეგორიისთვის 5-ის ნაცვლად 10 ნომინანტი იბრძოლებდა. 20 თებერვალს, Beverly Wilshire Hotel-ში გაიმართა ცერემონია, სადაც გადაცემული იქნა აკადემიის ჯილდო ტექნიკური მიღწევებისთვის. შოუს უმასპინძლა ელიზაბეთ ბენკსმა. ყველაზე მეტი, ექვსი ჯილდო მიიღო „ქარიშხლის მბრძანებელმა“ საუკეთესო ფილმისა და საუკეთესო რეჟისორის ჩათვლით. ეს უკანასკნელი გადაეცა კეტრინ ბიგელოუს, რითიც ის გახდა მდედრობითი სქესის წარმომადგენელი პირველი ოსკაროსანი რეჟისორი. ყველაზე მეტ ნომინაციაშიც, 9 ნომინაციით ასევე თავი ისახელა ქარიშხლის მბრძანებელმა, „ავატართან“ ერთად.